  Виталий Пронин Аллен Нухуис моржен.Ижысь зоопарк Россиысь 3 устоез зоопаркъёс пӧлы сюриз, Европаысь зоопаркъёс пӧлын 18-тӥ луиз. Таӵе йылпумъянъёс лэсьтӥз шутэтскон интыослы сӥзем калыккуспо TripAdvisor сайт.Зоопарклэсь кыӵе луэмзэ валаны луэ адямиослэн мылкыдъёссыя, малпало та вожвылъяськонэз радъясьёс. Соин сэрен TripAdvisor сайт та ар куспын Россиысь но Европаысь зоопаркъёс сярысь вотэсэ гожтэм мылкыдъёсты бичаз но тужгес усто зоопаркъёсын список лэсьтӥз. Озьы Россиысь зоопаркъёс пӧлын нырысетӥ интыын Новосибирскысез, кыкетӥНижний Новгородысез, Ижысез зоопарк 3-тӥ луиз, нош Европаысь пудо-животъёсты возён интыос пӧлын - 18-тӥ.- Вотэсысь та сярысь иворез тодэме бере мон ачим но паймемын вал, но со юнме ӧвӧл! - вера Удмуртиысь зоопаркен кивалтӥсь Светлана Малышева. - Та вормон понна тау шуыны кулэ котькуд пудо-животмылы, котькуд ужасьмылы, зоопаркамы котькуд лыктӥсьлы. Со ваньмыз дэмен ужамлэн емышез. Ижысь зоопарклэн вотэсбамаз пырыса, зоопарк сярысь трос пӧртэм мылкыдъёсты шедьтыны луоз. Озьы ик соос вань Россиысь шутэтскон интыослы сӥзем сайтъёсын но. Алигес асьме зоопаркамы вуылӥз Америкаысь журналист, пудо-животъёсты возён интыосын тунсыкъяськись Аллен Нухис. - Вау, мон ноку уг вунэты, кызьы мон тӥ дорын кеч кыски, уйпал пужеез вешай, - мылкыдзэ гожтэ журналист. - Но тужгес но паймымон минутъёс мон ортчытӥ морж дорын. Мынам семьяе но эшъёсы уг оско, морж сокем ӟеч суредаськыны быгатэ шуыса. Мон улытозям утё буёлъёсын наштам дэремме.Аллен Нухис Европаысь зоопаркъёс сярысь книгаезлы материал бича. Иже вуылэмез бере журналист оскытӥз, книгаезлэн бамъёсаз асьме зоопраклы инты одно ик сюроз шуыса."УД" Туспуктэм: Ижысь зоопарк     